b'\n_START_ARTICLE_\nPannonhalma\n_START_SECTION_\nZgodovina\n_START_PARAGRAPH_\nNad mestom, ki se je do leta 1965 imenovalo Gy\xc5\x91rszentm\xc3\xa1rton, stojita na gri\xc4\x8du Szent Marton tiso\xc4\x8d let stara benediktinska nadopatija in benediktinska gimnazija. Gri\xc4\x8d ima \xc5\xa1e vedno svoje staro ime, ime Pannonhalma pa je bilo uvedeno med mad\xc5\xbearskimi jezikovnimi reformami v 19. stoletju. Povezava kraja z imenom sv. Martina (mad\xc5\xbearsko Szent M\xc3\xa1rton) izhaja iz prepri\xc4\x8danja, da je bil svetnik rojen v tem kraju, \xc4\x8deprav so drugi prepri\xc4\x8dani, da je bil rojen v Szombathelyju._NEWLINE_Na kri\xc5\xbei\xc5\xa1\xc4\x8du pod opatijo je svetnikov skromen kip, na katerem je upodobljen kot rimski vojak, ki re\xc5\xbee svoj legendarni pla\xc5\xa1\xc4\x8d. Zid za njim je del utrdbe, zgrajene leta 1699 za obrambo zahodne Mad\xc5\xbearske pred Turki. Regija je bila naslednjih 140 let del gibljivega mejnega ozemlja med Osmanskim in Habsbur\xc5\xa1kim cesarstvom. V tem \xc4\x8dasu je mesto utrpelo precej\xc5\xa1njo \xc5\xa1kodo._NEWLINE_V Szent Martonu je bila najmanj od 11. stoletja pomembna judovska skupnost. Judje so do druge svetovne vojne igrali pomembno vlogo v krajevni trgovini. Med vojno so preostale judovske dru\xc5\xbeine leta 1944 zbrali in odpeljali v koncentracijska tabori\xc5\xa1\xc4\x8da. Na glavni ulici \xc5\xa1e vedno stoji majhna sinagoga s konca 19. stoletja, ki ni ve\xc4\x8d v uporabi. Zgradba in spomenik pred njo se obnavljata._NEWLINE_Ko je oktobra 1944 s pomo\xc4\x8djo \xc5\xa0vicarja Eduarda Benedeka Brunschweilerja opatija pri\xc5\xa1la pod za\xc5\xa1\xc4\x8dito Mednarodnega rde\xc4\x8dega kri\xc5\xbea, je v njej dobilo zato\xc4\x8di\xc5\xa1\xc4\x8de pribli\xc5\xbeno tri tiso\xc4\x8d beguncev, med njimi nekaj deset Judov in veliko otrok. Rde\xc4\x8da armada je Mednarodni rde\xc4\x8di kri\xc5\xbe aprila 1945 izgnala iz Pannonhalme._NEWLINE_Leta 1996 je UNESCO opatijo in dele mesta razglasil za svetovno kulturno dedi\xc5\xa1\xc4\x8dino. \xc5\xa0tiri leta kasneje je vas Pannonhalma uradno dobila status mesta.\n_START_SECTION_\nVino\n_START_PARAGRAPH_\nV vinski regiji Pannonhalma-Sokor\xc3\xb3 je 630 hektarjev vinogradov, v katerih pridelujejo predvsem sivi pinot, renski in la\xc5\xa1ki rizling, kraljevino in traminec. Iz rizlinga se proizvaja tudi ledeno vino. Rde\xc4\x8de sorte grozdja, med katerimi prevladuje modra frankinja, so v manj\xc5\xa1ini.'